KOMISIJOS SPRENDIMAS
2006 m. gegužės 16 d.
įsteigiantis ekspertų grupę vartotojų judumui banko sąskaitų atžvilgiu ištirti
(2006/355/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1)
Europos bendrijos steigimo sutarties 3 straipsniu Bendrijai ir valstybėms narėms paskiriama užduotis užtikrinti, kad būtų sukurta vidaus rinka, pasižyminti kliūčių laisvam prekių, asmenų, paslaugų ir kapitalo judėjimui tarp valstybių narių panaikinimu.
(2)
Komisija nori nustatyti visas teisines, kontrolės, administracines ar kitas kliūtis vartotojų judumui banko sąskaitų atžvilgiu ir gauti patarimų, kaip panaikinti šias kliūtis.
(3)
2005-2010 m. finansinių paslaugų politikos baltojoje knygoje (1) numatoma įsteigti ekspertų grupę vartotojų judumui banko sąskaitų atžvilgiu ištirti.
(4)
Grupė turi būti sudaryta iš asmenų, išmanančių vartotojų judumo bankų sąskaitų atžvilgiu sritį.
(5)
Todėl reikia įsteigti ekspertų grupę vartotojų judumui banko sąskaitų atžvilgiu ištirti ir nustatyti jos įgaliojimus bei apibrėžti struktūrą,
NUSPRENDĖ:
1 straipsnis
Komisija sudaro ekspertų grupę dėl vartotojų (2) judumo banko sąskaitų atžvilgiu (toliau - grupė).
2 straipsnis
Užduotys
Grupės užduotis yra:
-
nustatyti bet kokias teisines, kontrolės, administracines ar kitas kliūtis vartotojų judumui banko sąskaitų atžvilgiu. Visų pirma grupė turėtų nustatyti bet kokias kliūtis atidaryti banko sąskaitą kitoje valstybėje, taip pat pakeisti banką tiek valstybės, tiek tarpvalstybiniu lygmeniu (pvz., sąskaitos atidarymo, aptarnavimo ir uždarymo mokesčiai, tiesiogiai su banko keitimu susijusios išlaidos ir t. t.),
-
teikti Komisijai rekomendacijas, kaip šalinti nustatytas kliūtis,
-
įvertinti ES alternatyvios standartinės banko sąskaitos sukūrimo naudingumą,
-
parengti ataskaitą su išvadomis ir rekomendacijomis.
3 straipsnis
Sudėtis - Paskyrimas
1. Grupės nariais Komisija skiria ekspertus, gerai išmanančius grupės įgaliojimų sritį, remdamasi:
-
Europos arba nacionalinių asociacijų, atstovaujančių vartotojų ir finansinių paslaugų sektoriaus interesams ir atsakiusių į kvietimą išreikšti susidomėjimą, pasiūlymais,
-
akademinės srities žinovų atsakymais į kvietimą išreikšti susidomėjimą.
2. Grupę sudaro daugiausia 20 narių.
3. Taikomos šios nuostatos:
-
Europos arba nacionalinių asociacijų, atstovaujančių vartotojų ir finansinių paslaugų sektoriaus interesams, nariai skiriami kaip suinteresuotųjų šalių atstovai,
-
akademinės srities žinovai skiriami atsižvelgiant į jų asmeninius gebėjimus,
-
grupės narių įgaliojimai pradeda veikti nuo pirmojo grupės susirinkimo ir baigiasi paskelbus ataskaitą, ne vėliau kaip 2007 m. gegužės 1 d. Jie dirba visą tą laiką, kol yra pakeičiami arba kol baigiasi jų įgaliojimai,
-
tuos narius, kurie nebegali veiksmingai dalyvauti grupės darbe, atsistatydina arba nesilaiko šios dalies pirmoje, antroje arba trečioje įtraukoje arba Europos bendrijos steigimo sutarties 287 straipsnyje nustatytų sąlygų, gali pakeisti nauji nariai likusiam jų įgaliojimų laikotarpiui,
-
narių vardai ir pavardės skelbiamos Vidaus rinkos ir paslaugų generalinio direktorato interneto tinklavietėje. Narių vardai ir pavardės renkami, tvarkomi ir skelbiami pagal Reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo nuostatas,
-
nariai, paskirti atsižvelgiant į jų asmeninius gebėjimus, kiekvienais metais pateikia rašytinę deklaraciją, kurioje nurodo, kad jie įsipareigoja veikti vadovaudamiesi visuomenės interesais, bei deklaraciją, kurioje patvirtina, kad nėra arba yra kokių nors interesų, galinčių pažeisti jų objektyvumą.
4 straipsnis
Veikla
1. Grupei pirmininkauja Komisija.
2. Komisijai pritarus, konkretiems klausimams nagrinėti gali būti sudaromi pogrupiai, kurių įgaliojimus nustato grupė. Pogrupiai nutraukia veiklą iškart po to, kai įvykdoma užduotis.
3. Pirmininkas gali pakviesti ekspertus ar stebėtojus, turinčius išskirtinę kompetenciją darbotvarkėje numatytu klausimu, dalyvauti grupės ar pogrupio svarstymuose, jei tai yra naudinga ir (arba) būtina.
4. Informacijos, gautos dalyvaujant grupės ar pogrupių svarstymuose, negalima atskleisti, jei Komisija teigia, kad informacija yra konfidencialaus pobūdžio.
5. Grupė ir jos pogrupiai paprastai renkasi Komisijos patalpose laikydamiesi jos nustatytų procedūrų ir tvarkaraščio. Komisija teikia sekretoriato paslaugas. Šios grupės ir jos pogrupių susirinkimuose gali dalyvauti suinteresuoti Komisijos pareigūnai.
6. Grupė priima darbo tvarkos taisykles remdamasi standartinėmis Komisijos priimtomis darbo tvarkos taisyklėmis (3).
7. Komisijos tarnybos gali Vidaus rinkos ir paslaugų generalinio direktorato interneto tinklavietėje atitinkamo dokumento originalo kalba skelbti visas grupės sudarytas santraukas, išvadas ar dalines išvadas arba darbo dokumentus.
5 straipsnis
Išlaidų dengimas
1. Komisija kompensuoja narių, ekspertų ir stebėtojų kelionės ir pragyvenimo išlaidas, susijusias su grupės veikla, laikydamasi Komisijoje galiojančių nuostatų. Nariams už jų teikiamas paslaugas neatlyginama.
2. Susirinkimų išlaidos kompensuojamos neviršijant atitinkamam padaliniui pagal metinę išteklių skyrimo procedūrą skirtų asignavimų ribų.
6 straipsnis
Įsigaliojimas
Sprendimas įsigalioja tą dieną, kai jį priima Komisija. Jis skelbiamas Europos Sąjungos oficialiajame leidinyje.
Priimta Briuselyje, 2006 m. gegužės 16 d.